text:
ORANJESTAD (AAN)- Manera cu lectornan di DIARIO por a tuma nota den edicion di DIARIO siman pasa, Futura, Aruba su Lab di Innovacion, hunto cu stakeholders clave na Aruba a organisa e prome edicion di ‘Immerse Innovation Week’!
Den e edicion di awe lo elabora riba mas di e eventonan y actividadnan cu a tuma lugar rond di Aruba.
Workshops y eventonan:
E di 5 anniversario di ATECH Conference a ranca sali diaranson dia 30 di oktober unda cu Aruba un biaha mas a experencia e TECH conference mas hot den Caribe cu e ultimo trends rond di mundo den technologia, marketing, branding, payments, y mas.
Despues di a ricibi mas di 50 aplicacion, e aña aki e Startup Pitch Competition a surpasa tur expectativa. E finalistanan, cu ta inclui un Startup arubiano a hasi un tremendo trabou di convence un panel di expertonan local y internacional pakico nan lo a merece e gran premio di $10.000 pa inverti den nan concepto. Y na final, despues di tur e suspenso e aña aki, pa prome biaha, e ganador absoluto di e Startup Pitch Competition a resulta di ta ‘Playhouse Entertainment’, un Startup Arubano cu ta promove papiamento den un manera creativo por medio di buki y videonan pa muchanan. Pues un palabra di pabien na Playhouse Entertainment cu e bunita proyecto aki, y pa e tremendo trabou durante e Startup Pitch Competition.
ATECH Conference a culmina diahuebs dia 31 di oktober unda cu varios orador y inversionista internacional manera Kent Murphy, Heather Gallagher di e famoso Burning Man, y Andrew Rabens di U.S. State Department, Jimena Delfino di MasterCard a intercambia ideanan cu e publico, y a trece varios topico sumamente importante dilanti.
Den esaki tambe tawata tin varios oradornan local manera Davina Mansur di WRE, Zena Neme di CRAFT y Egmar Irausquin di Elite Productions cu tambe a forma parti di diferente presentacion y panels na e conferencia aki. E tawata un di 5 anniversario sumamente exitoso pa ATECH Conference, innovadornan local, y pueblo en general.
SKOA – Durante e ‘Immerse Innovation Week’ educacion na Aruba tambe tawatatin su luga riba e calendar nacional, unda cu SKOA hunto cu diferente partner den educacion na Aruba, organisacion no gubernamental (NGO), y organisacion internacional, a organisa e ‘Nationaal Onderwijs Congres’. Por a conta cu no menos cu 20 tayer pa stakeholder di educacion na diferente scol y localidad.
Topiconan interesante manera: ‘Technologie in de klas’, ‘Digitale Methodes’, ‘Cyber training awareness’, y mucho mas a wordo discuti y treci dilanti, y Aruba por wak bek na un ‘Nationaal Onderwijs Congres’ sumamente exitoso!
BAZ-RRR – situa den nos centro di ciudad Oranjestad tambe a host y organisa diferente sesionnan durante ‘Immerse Innovation Week’ den su ‘SDG Brasserie’.
Esaki ta un espacio creativo unda cu SDG ‘Goal Keepers’ a wordo invita pa inspira, educa, y intercambia ideanan pa asina envolve mas hende pa logra e SDGs nan defini pa Nacionnan Uni pa 2030.
Hopi hende a bishita BAZ-RRR durante e siman, y e feedback ricibi ta hopi positivo. Pueblo en general ta keda cordialmente invita pa pasa bishita BAZ-RRR den nos centro di ciudad pa asina sigui cu e conversacionnan aki y ademas pasa unrato ameno.
ARUBA ISLAND TAKEOVER – Na clausura di e ‘Immerse Innovation Week’ e programa a wordo ‘taken over’ completo door di Aruba Island Take Over (AITO). AITO a brinda pueblo di Aruba y especialmente bishitantenan, e posibilidad pa bini mas den contacto cu e comunidad local, y experiencia nos ‘island life’ por medio di musica, technologia, arte, cuminda y mas.
Cu diferente actividad y workshops tumando luga na entre otro ATECH, y Futura Café durante Immerse Innovation Week, e colaboracion aki a demostra con accion grandi por wordo logra ora cu diferente plataformanan bini hunto pa un causa comun.
Diabierna te cu Diadomingo tambe pueblo por a disfruta di concierto y evenementonan cu diferente artistanan local y internacional, unda cu entre otro Harbor Arena a yena por completo!
Por ultimo, un biaha mas e ekipo di Immerse kier gradici henter Aruba pa a join Immerse Innovation Week, celebra innovacion, sostenebilidad, y creatividad, y e contribucion pa hunto a haci e siman aki uno grandi cu a pone Aruba riba plataformanan internacional. Danki tambe na tur partners pa hasi e siman aki posibel, y pa pone innovacion central durante full e siman!
Pa sigui e conversacion di innovacion, creatividad, y sostenibilidad, un invitacion ta wordo hasi pa pueblo di Aruba pa pasa bishita Futura Café den Caya G.F. Betico Croes 16-18 na e di dos piso (ex Access Art Gallery) cu ta habri pa publico tur siman di Diahuebs pa Diasabra entre 4:30PM y 11:00PM te cu fin di aña! Tambe e ‘must see’ cu ta SPACES ta habri duante mesun dianan for di 3:00PM pa 7:00PM.
Bishita Futura Café y SPACES pa pasa unrato ameno den nos caya grandi cu creatividad, y sin lubida delicioso snacks y bebida.


c: text/html

text:
Segun sra Arends-Reyes durante e transcurso di simanan tawatin diferente discusionan tocante e reapertura di nos fronteranan cu varios actor. Sra Arends-Reyes a participa na reunionan virtual di IPKO caminda cu a papia di con a anda cu e Covid-19 su impacto y a menciona cu ta inevitabel cu lo bin casonan importa di e virus.
Mirando cu mayoria di Aruba su populacion por cai den e categoria di grupo di risico y Aruba no por keda sin habri frontera pa vuelonan comercial, ta keda na cada ciudadano pa continua di mantene distanciamento fisico y otro protocolnan di hygiena cu ta conoci caba prome cu habri frontera pa vuelonan comercial. Durante reunion cu AHATA tambe a bin dilanti cu e recuperacion y reservacionan cu lo cuminsa cun’e no ta yega na cifranan cu por genera un ganashi cun’e of hasta break even, kiermen ta temponan dificil pa comercio, economia pero tambe pa salubridad.
Nos tur sa cu e virus peligroso aki no a disparce y gobierno a propone recortenan astronomico den AZV den un temporada asina fragil, ta aumenta e responsabilidad mas ainda ariba cada conciudadano pa cuida nan mes mas cu ta posibel y no bai back na e normal pre-covid19 cu ta por ehempel ta duna man, sunchi como saludo, niester of tosa den man y aglomera na cantidad grandi. Na e momentonan aki Aruba ta te ainda Covid-free pero no sa pa con largo y cualkier caso cu bin nobo lo ta importa. Pesey ta importante pa esnan den cuarentena tum’e na serio y tambe pa proteha tur trahadornan.
Durante un bishita di trabou na nos Aeropuerto internacional Reina Beatrix tawata un momento surrealistico pa a wak nos Aeropuerto cu ta conta cu un trafico di Turismo di 25 mil pasahero pa siman pa wak e sin ningun bishitante. Durante e recorido den e facilidadnan di nos aeropuerto por a nota inversionan pa por sigura cu e aeropuerto por yuda na percura cu e bishitantenan y trahadornan por ta den un ambiente cu ta tene e preocuacionan necesario pa cuida nan salud. Pero despues cu sali di aeropuerto ta keda na tour operatornan, taxista y esnan den e industria di Turismo y supermercadonan pa mantene e protocolnan escrictamente.
Por a tuma nota cu durante e periodo cu no tawatin caso nobo hopi di e habitonan social a bin back pero awor cu tin un factor di vuelonan comercial mester por yega na un balans pa por traha, biba y pasa un vacacion saludabel na Aruba sra Arends-Reyes ta termina bisando.

robotstxt: allowed

filter: keep


text:
Notisia - Enseñansa i kultura
18 Notisianan Tokante Enseñansa i kultura
Surti segun Fecha / Relevansha
Estudio di MBO supsidiá Boneiru 2020-2021
pa alumno di skol í adulto, pa rekapasitashon òf un kambio di karera E daño ekonómiko di e krísis di corona ta grandi. Hopi hende ...
Pruebanan i èksamen na MBO
Pa studiantenan ku tin di risibí nan diploma e aña eskolar akí, e èksamennan ta sigui mas tantu posibel. E studiantenan aki ta ...
E aña eskolar aki, 2019/2020, lo no tin prueba final pa alumnonan den grupo ocho di skol básiko
Manera ta konosí gobièrnu Hulandes den konsulta ku partnernan den enseñansa a tuma e desishon pa kanselá e prueba final di grupo ...
OCW i Direktiva di Skolnan ta hasi yamada na mayor i tutor
A base di e ordenansa di emergensia ku a drenta na vigor dia 18 di mart último, tur skol a sera nan portanan. Esaki no ta nifiká ...
SDA School Sint Eustatius kontentu ku alohamentu renobá
Djadumingu último Seventh Day Adventist School (SDA) na Sint Eustatius a organisá un enkuentro festivo relashoná ku inougurashon ...
Èksamen Spañó vmbo ta keda bálido pa Sint Eustatius
Despues di deliberashon ku DUO (Dienst Uitvoering Onderwijs), ministerio di OCW (Enseñansa, Siensia i Kultura), CITO i CvTE, ...
A firma akuerdo di kondishonnan laboral pa personal den enseñansa na Karibe Hulandes 2018 – 2020
Dia 20 di sèptèmber 2018, diputado di enseñansa, direktivanan di skol i sindikato, na Bonaire, Saba i Sint Eustatius, a firma ...
Entrega di edifisio nobo di Liseo Boneriano
A entregá e ‘Ekspanshon di Liseo Boneriano’ den e bario di Hato. Liseo Boneriano lo hasi uso di e edifisio nobo aki entrante di ...
Promé èksamennan di CXC na Sint Eustatius
Siman pasá a tene e promé èksamennan na ingles di Caribbean Examination Council (CXC) na Gwendoline van Putten School (GvP) na ...
Direktornan i direktivanan Enseñansa na Den Haag
E siman tras di lomba direktor- i miembronan di direktiva di institutonan di enseñansa di Hulanda Karibense a bishitá den Haag. ...


text:
Aruba Bank ta sostene mas conscientisacion relaciona cu cancer di pecho
ORANJESTAD (AAN): Otro luna lo tin e Pink Walk Event atrobe.
Tur aña Mary Joan Foundation ta organiza e Pink Walk Event, un caminata cu Aruba Bank a join pa asina conscientisa tur hende pa sostene e pashentnan/sobrevivientenan balente di cancer di pecho y tambe pa recorda esunnan cu a fayece. Pa Mary Joan Foundation por logra su metanan, Aruba Bank ta contento di sostene e fundacion pa sigui cu e bon trabao cu nan ta haciendo.
Tambe e evento ta pa recauda fondo pa cubri gastonan di Mary Joan Foundation pa por sigui cu nan trabaonan, organiza eventonan gratis, programa di “wellness”, etc. pa nan cliente. E aña aki esaki lo yuda pa e gastonan di print foyetonan nobo pa sigui conscientisa riba e topico di cancer di pecho.
Dia 29 di October Mary Joan Foundation lo tin nan evento di “Light up the Path” Fun Walk & Run, cu lo cuminsa na Plaza Betico 6’or di mainta y ta termina eynan back. E ruta lo ta den Oranjestad y ta organiza pa 297Runners y pa cu esaki e ruta lo tin e nomber di “Papi’s Route.”
Tur hende ta bon bini pa participa na e caminata cual tin un costo di Awg 20,- y cupo ta limita. E prome 1000 participante cu inscribi lo ricibi un dri fit shirt, boter di sport y wristband. E aña aki Aruba Bank a facilita e proceso di pago cu su servicionan di Online Banking.
Cu Aruba Bank App, Aruba Bank Online y ABO bo ta scoge “Light up the Path” (MJF) den e address book y bo por pasa na e oficina di Mary Joan Foundation cu bo prueba di pago y asina ricibi bo articulonan. Print bo prueba di pago pa asina cu e fecha y luga worde anuncia, por pasa busca bo pakete.
E evento aki ta pa fundraising y esunnan cu kier participa sin haya e gadgetnan, esaki ta posibel pero e prijs ta keda Awg. 20. E aña aki no tabatin un evento di fundraising ainda, pero a dicidi di concentra riba e luna di October cu ta luna di cancer di pecho.
Aruba Bank y Mary Joan Foundation ta invita comunidad di Aruba pa participa den e “Fun & Run Walk” pa asina nos tur hunto por yuda Mary Joan Foundation sigui cu nan trabao di conscientisa cancer di pecho.


text:
ZVK BES ta obligá Fundashon Mariadal pa bai korte
Pa motibu ku un komunikado interno a keda publiká, Fundashon Mariadal kier duna un splikashon di lokual ku ta andando. “E ofisina pa seguro di kuido médiko pa Boneiru, Sint Eustatius i Saba (‘ZVK BES’) tin e obligashon pa paga pa e kuido ku Fundashon Mariadal a duna i ku e ta sigui duna na e habitantenan di Boneiru ku ZVK ta sigurá. E palabrashonnan pa esaki ta masha kla. Pero diripiente e ZVK no ta paga Mariadal”, asina Hunta di Direktiva di Fundashon Mariadal ta bisa. P’esei Fundashon Mariadal a entamá un kaso kontra e ZVK BES riba djarason 10 di yüni 2020.
“Naturalmente e fundashon lo a preferá di solushoná e asuntu akí huntu ku ZVK BES, sin bai wes. Pero si ZVK i e ministerio hulandes di Salubridat, Bienestar i Deporte (‘VWS’) no ta kumpli ku nan debernan, no ta keda Fundashon Mariadal nada otro ku ta di eksigí pago via wes”, e Direktiva di Fundashon Mariadal ta indiká, lamentando e desaroyo akí.
Sin konsekuensia
Fundashon Mariadal ta enfatisá ku e kaso hudisial lo no tin konsekuensia pa e kuido pa e pashènt-, kliente- òf otro habitantenan di Boneiru, tampoko pa e pashèntnan di Sint Eustatius i Saba ku ta hasi uso di nos hospital akí den e periodo aktual di COVID-19.
“Ta inkomprendibel i sigur-sigur iresponsabel e manera ku ZVK BES ta anda ku interesnan di e fundashon”, e Direktiva di Fundashon Mariadal ta remarká. “Anto pa kolmo den e periodo akí, den kua COVID-19 ta agitando henter mundu i tambe Boneiru kaba”, e Direktiva ta añadí. E desishon pa bai wes ta responsabel i hustifiká, segun e Direktiva, pa por sigui garantisá e kalidat i kontinuidat di e kuido.
Pa kasi dies aña kaba
For di e momento ku e islanan BES a bira parti di Hulanda riba 10-10-2010, e ZVK BES – ku ta e instansha ku ta ehekutá e parti di kompra di kuido pa VWS – ta sigurá e habitantenan pa gastunan médiko a base di lei. Pa kasi dies aña kaba ZVK BES ta kumpra un gran parti di e kuido akí serka Fundashon Mariadal, e dunadó di kuido di mas grandi na Boneiru.
Awor ZVK BES lo mester duna kuenta i rason den un huisio sumario dilanti di Korte di Promé Instansia di Boneiru tokante e falta di pago pa kuido ku Fundashon Mariadal a duna kaba i ku e tin ku duna ainda na e aseguradonan na Boneiru. E kaso ta planiá pa djarason 1 di yüli 2020.
Bon FM 102.7 | Kaya Irlanda 11 | Ofisina 717 2102 / Studio 717 3102 | bonfm@hotmail.com


text:
ORANJESTAD (AAN): Diaranzon DIARIO a entrevista Formador y proximo Prome Minister di Aruba Mike Eman, tocante e asunto di ceramento di un oficina di Elmar na San Nicolas.
Eman a bisa cu ta importante pa departamento y companianan di Gobierno no tuma decisionnan grandi na momento cu un Gobierno nobo ta bay sinta.
E situacion ta un tiki incomodo, cu decisionnan grandi ta worde tuma na momento cu e Gobierno cu ta sinta ta demisionario y e comisarionan cu tin den e diferente companianan ta demisionario.
E respet lo ta mihor sirbi si esaki no sosode.
Eman a sigui bisa cu naturalmente tur director mester su espacio pa traha, pero echo ta cu un Gobierno nobo a sinta y e tin metanan grandi pa rebiba San Nicolas por ehempel, pues Gobierno mester cuminza su mes, pa duna San Nicolas su posicion back.
Si un compania cu ta pertenece na Gobierno ta bay cera su portanan na San Nicolas, esey no ta e señal cu AVP como Gobierno kier duna.
El a sigui bisa cu mester mira e motibonan pa cual e decision a worde tuma, pero e decision riba su mes ta haci tiki dolor, pasobra AVP ta kere cu unda cu e por yuda un lugar manera San Nicolas pa haya actividad nobo y servicionan, esey mester worde empuha pa Gobierno tambe.
Pesey AVP a bay scucha e preocupacionnan di e sindicato di ELMAR UEA.
E porta di Gobierno di AVP semper lo keda habri pa scucha dolor di e empleadonan, pa hunto construi un mihor Aruba.


text:
Proyectonan cu el a inicia lo haya continuacion den partido
ORANJESTAD(AAN)–Informacionnan cu DIARIO a ricibi ayera ta mustra cu Minister Otmar Oduber ta retira.
E informacion a drenta como un sorpresa grandi na momento di dos logro di e ministro cu ta e proyecto hotelero y e proyectonan pa yega na solucion pa problemanan serio pa deshaci di sushi na Aruba.
Den su intentonan pa haya mas informacion riba e retiro di e Ministro cu sigur riba tereno di turismo a haci hopi na Aruba, DIARIO a comprende cu Ministro Otmar Oduber kier bay dedica su mes mas tanto awor na su yiunan, pues su seno familiar.
E trabounan cu el a desplega den politica a bay a costo di tempo valioso cu un tata ta pasa cu su yiunan.
Informantenan a mustra riba e trabou intensivo cu Ministro Otmar Oduber mester a realisa pa por a yega na solucion di problemanan grandi den e ministerionan cu tabata cay bou su responsabilidad.
Den esaki un solucion pa e problema di San Nicolas sigur ta bini dilanti mescos cu problemanan di salud cu tabata resultado di falta di solucion pa problemanan riba tereno ambiental y e forma cu ta atende cu sushi.
E proyecto di viviendanan cu a wordo entama tambe lo sigui, segun fuentenan cu a indica cu riba termino sumamente cortico e anuncio oficial lo drenta.
Den seno di partido POR decisionnan lo mester wordo tuma riba e sucesor di Ministro Otmar Oduber. E lo keda encarga cu e continuacion di e trabounan cu Ministro Otmar Oduber a inicia.
Informantenan di DIARIO a descarta cualkier posibilidad di mal estado di salud of motibo otro cu familiar tras di decision di e gobernante.
DIARIO lo bolbe cu informacion directo di tanto Ministro Otmar Oduber, su partido y gobierno di cual el a forma parti sumamente activo.


text:
WILLEMSTAD- 6 di òktober 2017 – Resientemente KLM i Ofisina di Turismo di Kòrsou (CTB) a organisá e KLM Curaçao Roadshow kual a tuma lugá na Alemania. A bishitá e siudatnan Munich, Frankfurt, Hamburg i Berlijn kaminda a konta ku partisipashon di alrededor di 160 agente di biahe. Meta di e enkuentro tabata pa krea un eksperensia memorabel i ofresé e agentenan di biahe un oportunidat di topa representantenan di KLM i CTB pa elaborá riba strategianan di benta pa Kòrsou. A kòmbersá riba e portafolio di hotèl ku nos isla tin di ofresé i naturalmente e konekshon aéreo pa Kòrsou.
E agentenan di biahe ku a bishitá e enkuentro a keda yamá bon bini ku un kòktel di Blue Curaçao. Durante di e evento tantu KLM komo CTB a duna un presentashon. Tambe e agentenan di biahe por a partisipá na un tayer di traha kòktel kaminda nan por a krea nan propio kòktel usando likor di Blue Curaçao. E evento aki a keda di spònser pa Curaçao Airport Partners (CAP) i Curaçao Airport Holding (CAH).
Ademas e agentenan di biahe por a partisipá na un sorteo spesial den kual nan por gana un biahe pa Kòrsou pa 2 persona ku KLM i un estadia na Hilton Curaçao òf na Coral Estate. Na final di e evento, e agentenan di biahe a risibí un tas di Curaçao/KLM yená ku informashon ku lo yuda nan den e trabou di sigui bende Kòrsou komo destinashon turístiko den Karibe. Partnernan ku tabata parti di e roadshow ta: Avila Beach Hotel, Acoya Hotel Suites & Villas, Coral Estate, Floris Suite Hotel – Spa & Beach Club, Hilton Curaçao, Kontiki Beach Resort, Lions Dive & Beach Resort, Livingstone Jan Thiel Curaçao, Morena Resort, Papagayo Beach Hotel, Rancho El Sobrino Resort & Restaurant, Renaissance Curaçao Resort & Casino, Santa Barbara Beach & Golf Resort, Scuba Lodge Boutique Hotel & Ocean Suites i Sunscape Curaçao Resort, Spa & Casino.
Despues di Alemania, a sigui pa Hulanda na unda e KLM Open a tuma lugá. Durante 4 dia konsekutivo bishitantenan por a mira e mihó hungadónan di gòlf na Europa den akshon. Ademas di ta e expo di mas grandi den su sorto e ta konta tur aña ku un públiko grandi ku ta bishitá e expo pa por haña informashon serka e mihó destinashonnan pa gòlf. E torneo a tuma lugá na e kancha di gòlf, The Dutch na Spijk. Old Quarry Golf Course Curaçao, Santa Barbara Beach & Golf Resort, CAP, Amstel Bright, DolfijnGo i CTB a pèrkurá pa posishoná Kòrsou komo un destinashon perfekto pa tur ku ta buska un vakashon kombiná ku e deporte di gòlf.


text:
Proyecto Green Corridor ta andando y esun di Watty Vos Boulevard a caba di cuminsa. Tur dos proyecto ta wordo realisa door di e sistema di Private Public Partnership (PPP), unda cu un grupo di inversionista, cu ta consisti di institutonan local y internacional, ta completa e proyecto y lo keda mantene pa entre 18 pa 20 aña largo. Gobierno lo paga e inversion aki cada aña te ora cu e duracion di e contracto termina. Durante di e añanan cu Gobierno ta paga, e grupo ta paga pa mantene e proyecto. Na final di 18 pa 20 aña cu Gobierno a paga y e compania a mantene e careteranan, e proyecto ta wordo entrega na Gobierno. Pa hopi decadanan Gobiernonan di Aruba tabata kibra cabes con pa realisa e proyectonan aki cu ta rekeri inversionnan cuantioso cu pais Aruba no por carga den un solo tiro.
“Danki na e sistema PPP, cu ta wordo implementa den paisnan grandi manera Merca y Europa, e proyectonan aki por tuma luga”, Rasmijn ta bisa. Pues e sistema PPP ta duna pais Aruba e oportunidad pa logra proyectonan grandi sin cu mester bay haci gasto grandi pa ehecut’e. Ademas di e parti financiero y factibilidad, e careteranan aki lo trece diferente beneficio pa e consumidor directamente. Por ehempel un auto ta gasta hopi mas gasolin ora e mester para cada rato den trafico cu ora e por core mas liber riba caminda. “P’esey ora nos bay wak specificacion riba cuanto gasolin un auto ta gasta, nos ta hay’e pa ora bo ta core den ciudad y ora bo ta core riba caretera. E diferencia por ta 31% si nos ta papia di un auto economico y cu ta uza gasolin como combustibel. Kiermen cu bo gasto mensual pa gasolin por baha cu por lo menos 31% bo no mester para asina hopi manera antes riba caminda”, Donny ta splica. Si por ehempel cada auto uza 25 florin menos di gasolin pa luna, Aruba por spaar 15 miyon florin pa aña na gasolin.
“E placa aki lo draai den nos economia enbes cu e ta wordo manda afo pa paga gasolin”.
Como cu Aruba lo uza menos gasolin, contaminacion di nos aire tambe lo baha considerablemente. Esaki ta sin conta fuel di e trekkernan, taxi, bus etc. cu tambe lo bay traha mas eficiente y lo scapa oranan di trabou pa gana e mesun placa. Cada automobilista lo por sali mas laat for di cas, pasando mas tempo cu famia, y wordo exponi na menos stress di trafico. Un careda dobel via ta mas sigur y menos accidente di auto lo tuma luga locual cu logicamente lo evita dolor emocional y gasto. Companianan di seguronan di auto tambe lo beneficia y bira mas competitivo ora cu menos accidente di trafico tuma luga. Riba un caretera di dobel via e autonan RHD lo por pasa un otro auto sin tin problema di visibilidad manera riba uno di un via unda cu e autonan ta bin di direccion contrario. “Asina nos por keda menciona mas beneficio cu e proyectonan aki ta trece pa nos pais. En general, nos por conclui cu e Green Corridor y Watty Vos Boulevard tin hopi beneficio pa nos pueblo!”, Sr. Rasmijn ta termina.


text:
Abogado mr. Zara ta señala Ministerio Publico ta midi cu dos midi
ORANJESTAD (AAN) – Manera DIARIO a publica siman pasa, durante tratamento di e caso den apelacion di e cuidadornan di preso cu a maltrata un preso, hopi cos a bin dilanti. Abogado mr. Zara asisti pa mr. Duijneveld como consehero huridico, a señala incidente nan hopi alarmante y cu ta parce cu door cu ta hefenan grandi den KIA, e casonan ta wordo hala un banda y nan no ta wordo persigui pero e cuidadornan di preso cu a actua despues cu un colega ta wordo maltrata si.
HEFENAN NO TA WORDO PERSIGUI?
Mr. Zara, kende a defende e cuidadornan di preso M.G. y I.M. a bisa Hof di Corte Superior cu Ministerio Publico ta midi cu dos midi. Hefenan grandi na KIA cu ta forma parti di gerencia y cu a maltrata preso, nada no ta pasa cu nan.
E ta haya cu aki ta violacion di e principio di igual y tambe cu mester declara Ministerio Publico no admisibel.
LAGA CACHO MORDE PRESO CERA DEN CEL
Mr. Zara a señala cu e ex director di KIA, señor W. na un occasion a manda cacho K-9 bay morde presonan den un cel pasobra un di e presonan lo a purba di dal’e door di trali di e cel. Esaki a sosode den e hala H-1 cel 2 caminda e presonanan B.Q., M. y un otro tabata cera. E director a bay pa papia cu B.Q. kende na dado momento kier a dal e ex director. Di biaha e ex director a manda yama e unidad K-9 y a ordena pa laga un cacho bay den e cel cera cu e presonan. E cacho a morde e preso B.Q. y un tercer preso.
Na opinion di mr. Zara, di e incidente aki, nada no a wordo haci siendo cu tin testigonan cu a mira tur cos.
MALTRATA PRESO GEBOEI
Mr. Zara a señala un otro incidente caminda e hefe v L. a maltrata e preso M. mientras cu e preso tabata na boei.
Un otro incidente di e hefe v L. tabata di e preso P.S., kende lo kier a mata curpa y a wordo manda pa dokter. Dokter a bisa pa hib’e cel di isolacion y na caminda pa e cel, P.S. a dal su cabez intencionalmente contra muraya. El a wordo hiba serca e dokter di KIA, kende a ordena pa hib’e PAAZ. Despues di a bay PAAZ y a bolbe KIA, e mester a wordo hiba cel di isolacion. Aki v L. lo a maltrata P.S. formal, boei e riba su lomba y lag’e drumi riba su bariga pa mas cu 7 ora den e cel. Un miembro di e team di maneho a saca potret di e maltrato pero misteriosamente e potretnan aki a disparce. Aki tambe nada a wordo haci, siendo cu tin testigonan.
Mr. Zara a bisa cu durante tratamento di e caso den Corte den Promer Instancia, Fiscal a bisa cu e no sa di e dos casonan ariba mencion y cu e lo laga investiga e caso di P.S. Sinembargo un aña a pasa y te ainda nada a sosode.
A base di e incidentenan ariba menciona, mr. Zara ta haya cu tin motibo pa declara Ministerio Publico no admisibel den e caso penal contra su clientenan cuidador di preso pasobra ta parce cu Ministerio Publico tin man riba cabez di e hefenan grandi den KIA pero e trahadornan den KIA si ta persigui y kier cera nan y kita nan for di trabou.
Esaki ta duna un mal imagen den comunidad caminda ta bisto cu e piscanan grandi den KIA por haci y deshaci mientras cu Jan cu a haci un fayo, si ta wordo castiga.


text:
Maria Goretti College ta titula Campeon den futbol categoria B-mucha homber
Dialuna atardi a tuma lugar e weganan di final nacional den futbol di ‘Deporte Escolar’, cu a wordo organisa pa Instituto Biba Saludabel y Activo, Continue Reading
Den Futbol Escolar organisa pa IBiSA: International School of Aruba ta titula Campeon den categoria B-mucha muher
Diaranson atardi a tuma lugar e weganan di final nacional den futbol di ‘Deporte Escolar’ organisa pa Instituto Biba Saludabel y Activo, IBiSA. E competencia Continue Reading
Scolnan basico ta enfrenta otro pa e titulo maximo den KICKBALL
Dialuna dia 12 di mei ta e siman di e final nacional pa e scolnan basico pa e deporte di kickball. Un total di siete Continue Reading
Siman di final di torneo di handbal na caminda
Dialuna 5 di mei ta cuminsa e siman di e final di e torneo di handbal na Centro Deportivo Libertador Betico Croes mihor conoci como Continue Reading


text:
Diabierna ultimo Universidad di Aruba a tene un anochi informativo cu charlanan pa esunnan cu interes of curiosidad pa loke ta trata e diferente estudionan ofreci pa e universidad. Studiantenan a comenta cu nan a scoge pa Universidad di Aruba pa motibo cu cierto estudionan ta na mesun nivel cu Hulanda, mientras e prijs ta mas faborabel compara cu scolnan den exterior.
Durante e anochi e universidad su facultadnan: Faculty of Hospitality and Tourism Management Studies, Faculty for Accounting, Finance & Marketing, Faculty of Arts & Science y Faculty of Law a duna presentacionnan riba kico nan lo por ofrece studiantenan cu tin pensa di studia na nivel universitario na Aruba mes.
Joel Recappe, kende ta studiando Organisation, Governance & Management na e Faculty of Arts & Science a conta Bon Dia cu el a dicidi di cuminsa cu un estudio na Aruba pasobra ‘mi no tabata cla pa bay afo’. Sinembargo sr. Recappe a haya un estudio cu tabata zona perfecto pe akinan mes.
E ambiente na universidad segun sr. Recappe ta hopi bon, mirando cu e klasnan ta basta chikito. Asina semper e docentenan ta envolvi cu e studiantenan y tin contacto regular entre studiante y docente. Tambe e lesnan ta hopi interactivo, ‘y bo no ta sinti manera bo ta djis tumando loke nan ta duna bo, si no tambe ta envolvi den e proceso di enseñansa’.
Sr. Recappe a recomenda pa studiantenan y hobennan cu no ta mucho sigur kico nan lo kier studia den futuro pa acudi na un programa special di e Universidad, esta e Academic Foundation Year. “Si bo no sa kico bo lo kier studia ainda, e programa lo yuda bo pa orienta bo mes kico lo ta e miho opcionnan basa riba bo capacidad”.
Nos lo elabora mas riba e contenido y reaccionnan di publico di e charlanan duna pa e facultadnan den un proximo edicion.


text:
Tin mas of menos 140,000 sorto di barbulet rond mundo. Den e sortonan di barbulet tin dos tipo. Esun di anochi y esun di den dia. Loke a constata ta cu e barbuletnan di anochi ta 40 biaha mas hopi cu esunnan di den dia.
Di esunnan den dia, tin cu ta mas conoci cu otro. Na Aruba nos conoce e Vlandam, Geelchi, Blauchi y e Monarcha.
Barbuletnan tin un rol importante den naturalesa como un di e polinizadornan cu ta contribui na bunita flornan y matanan. P’esey Directie Natuur en Milieu ta trece nan dilanti, pa nos ta mas conciente di nan.
Barbuletnan por caba cu un cantidad di mata for di naturalesa ora cu nan ta den e fase di un bichi cu ta come blachinan y tambe pone larva ariba frutanan dañando esakinan pa consumo. Asina mes, nan ta forma un parti grandi di e cadena di cuminda pa otro bestianan, mastanto pa e parhanan.
E barbuletnan ta depende tambe di cierto matanan y flornan pa e nectar pa sobrevivi. Diferente na otro insectonan, e barbulet por chupa nectar so. P’esey nan mester di e nectar di flornan y frutanan.
Otro factornan manera claridad, temperatura y humedad tambe tin influencia ariba e sobrevivencia di cada sorto di barbulet. Mayoria barbulet ta keda den vecindario di e luga unda nan nace. Ora cu e matanan y flornan di un cierto area desaparece, e lugar ta bira inadecua pa e barbulet. Bo lo haya masha poco barbulet den areanan unda e naturalesa ta for di balans, of un cambio hopi significantemente a tuma luga.
E presencia di hopi barbulet ta un bon indicacion di e ambiente saludabel y balansa cu ta reina den e naturalesa. Asina tambe ta cu si cierto flornan y matanan desaparece door di por ehempel rosamento of demasiado chapimento, e barbuletnan tambe ta desaparece.
E hecho cu barbuletnan a bay atras den cantidad ta debi na factornan humano. Ta referi aki na e acto di rosamento di areanan pa traha cas y pa infrastructura. Ta yega un momento crucial cu nos mester ta mas conciente y tene na cuenta cu bestianan tambe mester biba ariba e planeta aki.
Den e articulo cu DNM a publica den edicion pasa tocante abeha, a menciona cu mas o menos 80% di matanan den naturalesa ta poliniza door di insectonan, entrenan e barbulet. Den mantencion di un biodiversidad halto e rol di e barbulet ta importante.
Durante algun excursion den naturalesa e ultimo dianan aki, DNM a aprecia cantidad di barbuletnan. Esaki ta door di e matanan cu ta floria debi na e awasero cu ta suficiente y regular. Na Aruba nos tin un Butterfly Farm na unda por hiba e muchanan y adultonan pa siña mas di barbuletnan local y na nivel mundial. Percura pa un hofi cu flor y duna espacio na naturalesa pa embeyece bo cura.


text:
Isla den Nos Bida
100 years Refinery in Curaçao – 100 aña Refineria na Kòrsou
Events
Isla i Arte den Nos Bida
Te 14 di aprel 2017 na Museo di Kòrsou
Isla i Arte den Nos Bida
Un reakshon artístiko riba 100 aña Refineria na Kòrsou
31 artista visual kontemporáneo ta ekshibí nan obra reflehando nan sintimentu pa ku Isla na Museo di Kòrsou.
Museo di Kòrsou ta habri:
– Djamars pa djabièrnè , di 8.30 am te ku 4.30 pm.
– Djasabra , di 10 am te ku 4 pm. Djadumingu i Djaluna ta será
– Entrada : 5.00 florin
– Museo di Kòrsou , Van Leeuwenhoekstraat z/n Mundu Nobo


text:
KRALENDIJK – Poko poko ta suavisá e medidanan kontra e vírùs corona na Boneiru. Esei ke men ku por biba e bida normal atrobe na e munisipio karibense. Pero sin bista riba turista i bishitante e ‘normal nobo’ aki pa hopi empresario na e isla ta leu for di ideal.
Buelo turístiko pa e isla por lo pronto ainda no ta sigui. Tampoko ainda no ta pèrmití pa bini huntu den grupo grandi òf organisá evento. Empresarionan i instanshanan por habri nan portanan bou di reglanan estrikto di higiena i distansha sosial, pero e pregunta ta si nan lo sobreviví bou di e sirkunstanshanan nobo.
Sobreviví sin turista
Pa hóreka i e sektor popular di buseo riba e isla turístiko e temporada ku a pasa tabata difísil. No opstante ku a suavisá e medidanan i ku nan por habri nan portanan atrobe ainda ta e pregunta kon largu nan por sobreviví sin turista den e asina yamá “normal nobo” aki.
Restorant El Bigote tabatin dos aña ku el a habri ora ku e medidanan di corona a bini i ku e restorante mester a sera. E personal a trata di ofresé entrega grátis i take-out, pero esaki no tabata sufisiente pa tene e negoshi habrí. “Riba tres di yüni nos ta habri atrobe. Ku e regla di 1,5 meter nos lo mira si nos por lora nos volúmen di benta.”, ko-propietario Okke Wessels ta bisa.
Baukje Wassenaar huntu ku su kasá tin su mes skol di buseo, Private Divers Bonaire. Na febrüari nan ta eksistí un aña. Nan ta pasa trabou i aktualmente nan volúmen di benta ta sero. E situashon tin un impakto grandi riba e skol di buseo, ku mester di e negoshi di turista.
Nan no a pèrdè kurashi i nan ta kla pa ora fronteranan habri atrobe. “Nos ta spera ku tur kos lo lòs atrobe. Pero mi tin miedu ku lo dura algu promé ku bolbe bira drùk atrobe na e isla”, Baukje ta bisa.
Kultura na petishon
Ainda no ta pèrmití pa gruponan grandi bini huntu na Boneiru, ounke ku a suavisá e medidanan. Instanshanan kultural manera teatro i museo ta kibra kabes kon nan mester organisá aktividat.
Serka e instansha kultural Mangasina di Rei nan tin komo solushon pa tene ‘rekorido segun sita’. Ta tene esakinan den grupo chikí ku e distansha sosial nesesario. Tòg ta keda difísil pa e instansha. Asina e anochi kultural popular ‘Nos Zjilena’ ta ‘on hold’ poko tempu kaba.
Durante e anochi kultural aki ta kompartí baile, kuminda i relato tradishonal. Normalmente mas ku 250 hende ta bini. “Nos ta den kòmbersashon ku gobièrnu kon por sigui ku e aktividat aki”, e kolaboradó di e fundashon Izain Mercera ta bisa.
No ta sosial pa tur hende
E instanshanan di kuido na e isla tambe tin reto no opstante e suavisashon di e medidanan. “Pa nos e normal nobo a bira un kustumber kaba”, kordinadó Alyette Quirindongo di e kas di kuido Fundashon Kalor di Hogar ta bisa.
E krísis di corona pa e instansha aki a trese kuido èkstra pasobra e klientenan ta pertenesé na e grupo di riesgo. Pa protehá e grupo vulnerabel aki e kas di kuido a tene su mes estriktamente na tur medida. Solamente trahadó por a drenta e edifisio i a duna hopi atenshon na e reglanan di higiena.
Entretantu e klientenan por risibí bishita atrobe. Esaki ta bai segun sita i maksimalmente dos persona. “Nos úniko reto tabata pa laga pashènt ku demensia sigui e reglanan Kon bo ta bisa un kliente demènt ku e mester keda na un distansha di 1,5 meter?”, segun Alyette.


text:
Kende ta mas na risico pa motibo di covid-19
Departamento di Salud Publico ta specifica e grupo di riesgo.
ORANJESTAD, Aruba –08 juni 2020: Den luna di december di aña 2019, mundo henter a wordo informa di un virus nobo cu tawata transmitiendo su mes rapidamente di hende pa hende y tawata causando bastante morto. Como cu e virus tawata uno no conoci (nobo) pa scientificonan, a compara esaki cu otro virusnan parecido mientras cu a bay ta studia e caracteristicana y comportacion di e propio virus. Esaki ta e motibo pakico cierto informacionan cu a sali na comienso di e pandemia di Covid-19 cu tempo a conose cambio.
Un di e cambionan ta e definicion di e grupo di risico. Na comienso esnan cu a wordo categorisa como grupo di risico tawata hopi amplio. Cu transcurso di e dianan y e diferente informacionan colecta e grupo di risico por a wordo ahusta y mihor specifica. Esnan cu ta na risico pa desaroya complicacion pa motibo di covid-19 ta como lo siguiente;
Adulto mayor riba 70 aña
Adulto riba 18 aña cu e siguiente condicionnan di salud. ▶ Bou tratamento medico di specialista di pulmon, debi na gravedad di su malesa cronico no regula y desfunccion di su pulmon y vianan respiratorio. ▶ Tin un malesa cronico di curazon cu debi na e gravedad ta bou tratamento medico di cardioloog. ▶ Diabetes mal regula, no regula of diabetes cu complicacionan secundario. ▶ Problema di rion grave cu ta dialisando of ta wardando pa transplante di rion.
Un sistema inmunologico abou debi na ▶ medicamento pa malesa auto-inmune ▶ despues di un transplante di organo of stamcell, ▶ un malesa hematologico, asplenia of otro malesanan cu ta afecta e sistema inmunologico cu ta rekeri tratamento medico debi na e gravedad di e malesa manera HIV no trata of HIV cu valor di CD-4 <200 mm³ ▶ serca pashent di cancer cu ta hayando of den e ultimo 3 lunanan a haya chemotherapie y/of bestraling.
Malesa grave di higra (Child-Pugh classificatie B of C)
Obesidad (sobrepeso extremo) cu un BMI di 40 of mas


text:
Ivo 4 life e unico programa cu lo rifa diamond ticket pa Aruba Summer Music festival 2019
ORANJESTAD--Awe nos ta yama bon bini na ASMF 2019 den e programa mas grandi na Aruba Ivo 4 life. Manera tur biaha e promocion ta start cu tur informacion i entrevista pa cu e festival di musica mas grandi na Aruba. Artista manera Silvestre Dongond, Manuel Turizo, Farukko, Jeon, Ala Jaza lo presenta ariba un tarima mas grandi cu tur otro prome cu esaki. Actualmente tin un special ariba kaarchi di entrada na sandra's Garden. Mas info di ASMF 2019 sintonisa Ivo 4 life Show tur dia!!


text:
Un aña sumamente dificil y turbulento ta separa nos di Pasco Grandi 2018 y Pasco Grandi 2019. Aruba hamas a spera loke e mester a enfrenta den e periodo aki.
Un confrontacion mundial a desaroya den porta di Aruba, cu mester a introduci medidanan pisa pa por sigui cana rumbo pa futuro.
Pasco Grandi ta inspira nos pa papia di futuro. Pa Cristiannan e ta e fiesta mas grandi di aña. Pa no Cristiannan, e renacemento di naturalesa despues di temporada frio, ta haya expresion.
Bida nobo, futuro, speransa, ta acompaña na un forma special e celebracion di Pasco Grandi despues di dianan di reflexion.
DIARIO tambe kier para keto un rato hunto cu henter comunidad, pa concentra riba e hende cu tabata mas cu nunca centro directo di tur loke a pasa.
E balor di hende ta central den e observacion di Pasco grandi. E hende, e comunidad, ta contempla e final di un caminda di bida pa despues confronta e luz di un dia nobo.
Den noticia sucesonan local y internacional a exigi nos presta atencion directo na e hende. E calidad di bida cu continuamente ta duna hende un aliento nobo y un deseo pa supera e crisis cu nos ta biba aden.
Balornan humano mester a duna nos e forsa pa mira e hendenan cu a yega na nos costa y na un cantidad di pais pa scapa di martirio di dictadura. Cara di hende destrui pa e lucha pa poder, di mucha cu hamber y sed, di enfermonan sin speransa di cura na un pais rico manera Venezuela.
E angustia di hende a apela na un forma special na nos sentimentonan humano. E tension grandi di Arubianonan, cu crisis y falta di e recursonan cu nan a spera cu lo a habri, a inspira nos pa mas cu nunca uza periodismo pa sali na vanguardia di hende y lucha pa den berdad nos por bandona e mundo di incertidumbre sofocante y sigui dilanti den un biento fresco.
Awe mundo liber ta uni den e causa di Venezuela y ta yuda e pais alcansa un mañan nobo. Aruba tin un diseño pa un futuro den cual nos yiunan mester hereda loke nos ta laga atras.
Den e dolor di Venezuela, nos a mira kico ta pasa ora hende no keda isola den su dolor, pero hende yuda otro. E union di paisnan liber a inspira Venezuela pa sigui cana.
Awe laga nos tur inspira henter comunidad cu nos ehempel pa supera nos problemanan y hunto na un forma sincero crea un pais di felicidad pa e hende cu por mester di luz, di alegria, di oportunidad, di renacemento despues di dolor, di crisis, di e partinan dificil di bida.
Como matutino di Aruba, nos tambe ta hala atras un rato te caminda nos debernan permiti, pa respira e bunitesa di Pasco Grandi. Nos tambe lo tuma parti na tradicionnan di nos pais.
Un fin di Cuaresma cu ta reanima nos y un Pasco Grandi di bendicion y speransa nobo nos ta desea nos dushi pueblo di Aruba.


text:
A deskubrí Fort Collenburg na Newport, Fuikbaai di nobo
Seri di Herensia Kultural
Na aña 1714 direktor van Collen a laga traha na Fuikbaai un fòrti no muchu grandi ku a haña e nòmber di Fort Collenburg. A traha e fòrti akí i diferente otro ku motibu di e sekuestro ku Kòrsou a pasa aden na man di e almirante franses Jacques Cassard na 1713. Ta te ora a paga Cassard e gran suma di 11.5000 peso di ocho, Cassard a desistí di destrukshon di Willemstad. E nesesidat di protehé e isla despues di e insidente akí tabata evidente pa tur hende. A konstruí òf mehorá ademas e fòrtinan na Piscaderabaai, Sint Michielsbaai i Santa Cruz.
Fort Collenburg tabata e promé edifisio na Fuikbaai. For di ei ta djis un berea tabata bai kaminda tin hende ta biba i riba e mapa di Geerts di 1754 ta skirbí ku riba kosta tabata planta índigo: “Naa gewas van Indego”. Tantu e historiadornan Dr. Johan Hartog komo N. van Meeteren a ubiká Fort Collenburg na punta di e península parti pabou di Fuikbaai. Ei a yega di haña na siglo 20 sinku kañon, ku a sirbi pa barku mara na nan. Ta e barkunan ku tabata bin mara na e mina di fòsfat di Newport. E kañonnan akí a desaparesé na dékada nobenta. Komo e historiadornan no a topa ruina di fòrti na e parti pabou di e península, nan a asumí ku laman lo a guli Fort Collenburg. Den e buki “De monumenten van Curaçao in woord en beeld” di Professor Dr. M.D. Ozinga (1959) tin dos bunita dibuho di Fort Collenburg, un mapa i un dibuho na perspektiva di para komo parti di un mapa den retrospektiva segun S. Geerts, di “Fuik Haaven” di aña 1754 (dibuho # 79).
Komo miembro di e grupo di trabou di Arkeologia di NAAM, ku ta inventarisando sistemátikamente tur ruina na e isla, mi a studia un biaha mas èkstra bon e mapa akí di Geerts – na eskala sumamente redusí – i mi tabata ke ku mi por a lesa na e lado di Nieuwpoort e palabranan ‘Fort Collenburg’. Durante un siguiente paseo riba laman di Fuikbaai restu di e fòrti a sali mesora na bista. Ku speransa ku na nos Archivo Nashonal lo tabatin un kopia di e mapa di Geerts, mi a bai aya. Mi a keda asombrá di konstatá ku no tabata difísil hañ’é, pasobra e tabata parti di un kolekshon ekstenso di mapa ku tin aya riba microfish. Studiando e microfish di Fuikbaai e pregunta riba lokashon di Fort Collenbug a keda solushoná mesora. E ta sgùin enfrente di entrada di e bahia, na tera firme, kaminda e lots bieunan di Mijnmaatschappij ta. Tòg ta bon pa komprendé ku niun hende no a nota esaki promé. Masha tempu kaba Mijnmaatschappij a transformá e fòrti, hasié fundeshi pa un kran móbil. E kran t’ei ainda riba e fòrti, pero skondí entre palu haltu i mata ku ta krese ei. Un bishita na e ruina a konfirmá forma di e batrei i e fundeshi di un edifisio chikitu na parti pabou, ku ta komparabel ku e mapa di Geerts.
Investigashon mas aleu hasí na Archivo Nashonal a produsí mas mapa i informashon di Fort Collenburg, entre kua seis mapa ku e fòrti nèt dilanti òf sgùin enfrente di entrada di Fuikbaai. E mapa mas bieu ku mi por a haña te ainda ta di 1737. Nan no ta menshoná ken a traha e mapa akí, pero e teksto ku ta kompañ’é ta duna hopi informashon:
“E murayanan di e fortifikashon no ta asina haltu di moda ku hende por subi fásilmente riba nan, i ta p’esei e Fòrti no ta asina haltu i pa mes motibu e burakunan di e ‘ambrassuur’ tambe ta sumamente smal trahá pa evitá ku enemigunan por tin akseso den kaso di atake”.
Mapa di e fòrti ta mas simpel i diferente for di esun di Geerts i e fòrti ta aki nèt enfrente di e entrada. Diesshete aña despues Geerts ta duna un impreshon muchu mas bunita di e asuntu akí riba su presioso mapa. Na 1774 Gouverneur Rodier ta skirbi den su inventarisashon di e fòrtinan di Kòrsou ku mester drecha Fort Collenburg pero ku ta importante pa den tempu di guera protehé e barkunan amigu ku ta nabegá pasa aki banda. Dos aña despues ofisial di marina Serz ta traha un mapa di Fort Collenburg. E fòrti ta mustra un poko diferente atrobe. Ta e rapòrt di Rodier lo a kondusí na renobashon di e fòrti? E batrei tin e ora ei 6 kañon, un ‘commandeurshuis’, mangasina di pòlbu, renbak i un “WagtHuijs voor de Ruiter”. Durante e lantamentu di katibu na 1795 a saka tur pòlbu for di “Fort de Fuijk” pa evitá ku e rebeldenan lo por a poderá di e munishon. Hartog ta skirbi ku “sea na òf despues di 1796 gouverneur Johan Rudolf Lauffer a laga amplia e ‘mitar luna’ di Van Collen, hasié un fòrti será”. Mas renobashon atrobe? Na 1805 inglesnan ta konkistá Fort de Fuijk. Despues ta reina un silensio rònt di e fòrti.
Ku aprobashon di Tafelberg N.V. (Jansen de Jong Caribbean i Santa Barbara Plantation), – doñonan di e tereno – miembronan di e grupo di trabou a limpia e fòrti, kita e palunan di wabi tur na sumpiña i snui tambe e otro palunan ei banda. E ora ei por a midi dimenshon di e fòrti. Midí real di e fòrti ta desviá un poko di tur mapa ku nos konosé di e fòrti. Podisé e renobashon tempu di Lauffer tabata basta supstansial.
Pa poko e fòrti a desaparesé kompletamente. Un parti di e banda riba tera firme a desaparesé bou di un lots moderno i un katapila a pasa rosa e parti pariba kasi kompletamente. E aktividatnan akí a kousa daño pisá na e rant di betòn di pista di e kran, hasi ku e kran awor no ta bon sostené.
No ta konosí ki tempu a konstruí pista di e kran akí, pero konsiderando konstrukshon di e kran, mester ta hopi tempu pasá, kisas na prinsipio di siglo 20. E kran ta di un konstrukshon fuerte, pero ta ku man mester a traha kuné. E kran ta den bon kondishon i riba su mes kaba e ta un monumento industrial. Huntu ku e fòrti e totalidat ta forma un bunita historia di nos isla.
Doñonan di Fort Collenburg ta entusiasmá ku e deskubrimentu i totalmente dispuesto pa kooperá na optené un státus legal ku ta protehé e totalidat. Aunke tur kos ta mustra ku e struktura ku a topa akí ta Fort Collenburg, investigashon arkeológiko mas aleu lo mester konfirmá esaki.
Fuente
Prof. Dr. M.D. Ozinga, De monumenten van Curaçao in woord en beeld, 1959.
N. van Meeteren, De oude vestingwerken, forten en batterijen van Curaçao, 1951.
Dr. J. Hartog, De forten, verdedigingswerken en geschutsstellingen van Curaçao en Bonaire, 1997.
Artwell Cain (redactie), Tula, de slavenopstand van 1795 op Curaçao; Sandew Hira: De stemmen uit de bron, blz. 66, 2009.
Ilustrashon: ‘Duplikaatvlakfilms’ di mapa, dibuho i prenchi relashoná ku Antia Hulandes i e paisnan/islanan bisiña, ku ta na Algemeen Rijksarchief, na Den Haag Den Archivo Nashonal di Antia Hulandes na Skarloo. Mapa di Fort Collenburg: Sin nòmber 1; Van Oostpunt tot Fuikbaai, Sin nòmber 2; 1737, S. Geerts 1754, Sin nòmber 3, Serz 1776, D. Creefts 1785.
Teksto i portet : François van der Hoeven, grupo di arkeologia NAAM
E serie Huntu nos ta forma nos Museo Nashonal NAAM ta sali tambe den Extra na papiamentu i den The Daily Herald na ingles. Reaskhon i sugerensia pa kontribushon ta bon biní. National Archaeological Anthropological Memory Management (NAAM) ta alkansabel na Johan van Walbeeckplein 13, telefòn (09) 462 1933, fax (09) 462 1936, e-mail: info@naam.cw, website www.naam.cw


text:
“Bou di alanan di Dios mi ta sigur”
Abo ku ta biba bou di amparo di Altisimo, ta hospedá den sombra di Dios Omnipotente, bisa Señor:
“Mi refugio, mi forti, mi Dios, den kende mi ta
pone mi konfiansa”
Salmo 91:1-2
Cu dolor na nos curason, nos ta anuncia
fayecimento di nos ser stima:
Beatrix Viviana Ras
Mihor conoci como “Bea”
*17-12-1963 – †31-05-2020
Na nomber di su:
Mama stima: Sra.vda. Irena Ras-Henricus
Rumannan: Damasco y esposa Justina Ras-Wernet
Maria y esposo Reymundo Croes-Ras y yiunan na Hulanda
Juan Ras na Cali Colombia
Sra vda. Mirna Roos-Ras y yiunan
Ingrid Ras y yiu na Fla.
Silvia y esposo Ireno Maduro-Ras y yiunan
Francis Ras y yiu
Ex cuña: Carmen Arismendy Vasquez
Tanta y omonan
Sobrino y sobrinanan na Aruba, Hulanda, California y Florida
Primo y primanan
Iha stima: Rosienne Roos na Broward Fla.
Madrina: Justina Ras-Wernet
Padrino: Jose Gamarra
Tur famia y conocirnan, amiga y amigonan
Especialmente su amiganan stima: Sol Rijna, Silvia Orman, Jaqueline v. Dinter y Eveline LeBron na Tampa Fla. y mucho mas pa menciona.
Tur su amiga y amigonan di karaoke, DJ Hulk y grupo di Dande. Tambe di su bon bisiña Famia Tromp.
Demas famia: Ras Henricus, Wernet, Croes, Roos, Maduro, Henriquez, Geerman, Orman, Werleman, Thijsen, Koolman, Brete, Vrolijk, Velthuis, Dubbeld, Cleveringa, Walhbrink, Kock, Farro, Mc,Pherson, Tromp, Jansen y demas famia na Aruba, Hulanda y Merca.
Ta invita pa acto di entiero cual lo tuma lugar na Aurora Funeral Home diasabra 6 di juni 2020 di 2’or pa 4’or di atardi. Despues lo sali pa Santana Centraal Sabana Basora.
Adres di condolencia: Pos Chiquito #51
Enbes di flor of krans lo tin un box disponibel pa un donashon pa Koningin Wilhelmina Kankerfonds.
Nos disculpa si den nos tristesa nos por a lubida algun famia of conocir.
Preferibel bini bisti na colornan alegre.


text:
Prome Minister di Corsou, Eugene Rhuggenaath (PAR) a dicidi di cancela su bishita di trabao pa New York y Washington. E mandatario a duna prioridad na e presupuesto y finansas publico di Corsou cu mester pone na ordo prome. E meta en realidad di Rhuggenaath tabata pa bay e fin di siman aki pa New York, pa asina asisti na e Asamblea General di Nacionnan Uni. Hunto cu e Prome Ministernan di e otro paisnan dentro di Reino y Su Mahestad Reina Maxima.
Despues di esey e lo a bishita Washington pa prome biaha den su calidad como Prome Minister pa algun reunion importante, manera e futuro di e refineria. Sinembargo, e Prome Minister a pospone e biahe pa algun siman.
“Mirando e hecho cu CFT lo bin bek e siman aki riba nos contestanan di dia 12 di September, mi ta haya ta mas importante pa ta hunto cu mi Gabinete. Finansas publico mester wordo poni na ordo mas pronto posibel. Esey no ta solamente tarea di Minister di Finansas Gijsbertha, pero di henter e gabinete y den esaki, mi ta hunga un rol grandi,” asina Premier Rhuggenaath a splica. E situacion financiero actual a percura alabes cu e gobierno mester a tuma medidanan mas severo.
“Tur biahe di trabao mester wordo bon evalua pa mira si e tin un balor agrega. Mester screen esaki prome. Mirando e gastonan y e señal cu como mandatario tin cu duna, mester evalua esaki bon, mirando e trayecto cu CFT, mi a yega na e conclusion cu esey tin prioridad,” segun Prome Minister. Un di e motibonan principal pakico Corsou lo kier a bay Nacionnan Uni, ta cu “tur hende ta eynan”.
“Aña pasa mi a papia cu e Minister di Asuntonan Exterior di Venezuela eynan. Y durante mi ultimo bishita na Conseho di Siguridad di Nacionnan Uni, mi a topa cu representantenan di varios pais di Caricom. E reunionnan aki ta bon pa tene combersacionnan bilateral. Ta reunionnan importante y a base di esey mi lo kier ta eynan. Pero mi mester a haci un escogencia y mi ta pensa cu e miho escogencia ta pa Corsou”, asina Prome Minister Rhuggenaath a comenta cu el a indica na Prome Minister Hulandes, Mark Rutte di su ausencia pa e yega na e decisionnan aki. Y tambe el a indica cu awor aki ta prioridad, pa tin un bon presupuesto y finansas publico na Corsou na e momentonan aki.


text:
Minister di Husticia, Andin Bikker kende fuera di no ta compronde e materia, el a cuminsa perde strea di Noord, segun miembro di fraccion di AVP, sr Arthur Dowers.
Parlamentario Dowers a sigui mustra cu e Minister di Husticia ta declara na medionan di comunidacion, algun ridicules cu ta confrma su incapacidad como titular di husticia , bisando entre otro cu tin hende den partido AVP, cu lo ta jaloers riba su persona, ya cu e lo ta e unico minister, cu ta logra cende trucknan di brandweer cu pif-paf.
“Ora cu nos scucha un Minister papia den e contexto aki, ta lanta e pregunta con serio por tuma un Minister di Husticia y ta mas na su luga pa bisa Minister di Inhusticia, pa su maneho den un pais.
Minister Bikker te na e momentonan aki tin e record riba su nomber, di a laga pedofielnan bay na momento cu e mester a tene nan cera. E tin record riba su nomber di a kita y persigui ambtenaarnan, kendenan no a merece di wordo persigui, kendenan a bay Corte y gana nan caso.
E ora con por ta posibel cu abo como un persona cu den pasado a bisa cu bo ta pragmatico y cu bo tin solucion pa tur problema den e pais aki y bo kier yama bo mes minister di husticia.
Bikker ta bin den Parlamento y ta sinta gaa parlamento bisando cu no tin problema na brandweer y cu loke e trahadonan aki ta papia ta gañamento, cu no ta berdad cu ta cu pif-paf ta start e tructnan.
Cu no ta berdad cu e tin helikopter staciona den hangaar di brandweer y cu pueblo di Aruba ta paga pa cuida e helikopter aki cu ta di un compania priva, cu esakinan no ta berdad.
Sinembargo pueblo ta pagando realmente hopi miyones pa un proyecto cu no ta dunan resultado pa loke ta trata seguridad y trankilidad di pueblo.
Loke si ta un hecho cu Minister Bikker no por sconde ta segun mi persona, ta di kibra tur loke a wordo construi ultimo añanan.
Pueblo a mira un Minister cu a Sali bin dilanti y kibra un cuerpo policial ya cu despues cu e minister Bikker a sinta no tabatin Korpschef, despues el a nombra uno cu e personalmente a scoge, pa despues core cu e persona aki ora cu e Korpschef a duna un opinion cu no ta Bikker su opinion.
Na e momentonan aki henter cuerpo policial ta bou manda di un hefe interino y ta lanta e pregunta con serio Bikker ta como minister di husticia, si bo ta kere cu na momento cu e organisacionnan cu mester garantisa trankilidad y seguridad di e pais, no ta wordo maneha manera cu mester ta.
Tur esaki pa motibo cu Bikker mes no tin e curashi, no tin e conocemento pa percura pa e hendenan cu ta maneha e organisacionnan aki, ta in place y cu nan por carga nan responsabilidad.
Otro tema delicado pa loke ta trata husticia ta con un Minister por sinta gaña un pueblo y nos a trece esaki dilanti na varios ocasion, pa loke ta trata ‘toque de queda,’ gañando pueblo cu nan ta actua contra di hendenan pa motibo cu mester preveni plamamento di corona virus, mientras cu ningun momento esaki tabata e intencion. Simplemente kier a abusa di hende, limita derecho di hendenan.
Pa colmo ora cu Minister Bikker bin dilanti y insinua cu e ta e miho Minister di Husticia cu Aruba a yega di conoce pa motibo cu e por cende trucknan di brandweer cu pif-paf y cu lo tin hende jaloers riba e logro aki.
A bira tempo pa Minister Bikker ‘wake up and smell the coffee,’ lanta ariba y realisa bo mes cu e pais aki a sigui desaroya, mundo a sigui desaroya y loke bo ta haciendo simplemente no por.
Mi ta hopi cla na momento cu mi a yega di bisa y ta bolbe bisa, cu tur hende ta keto cu e bagamunderianan cu e minister aki ta haciendo, tur hende tin pasenshi pero ora cu tin otro gobierno, nos tin duda lo sinta cu tur hende, scucha tur loke no a wordo haci.
Nos lo hiba dialogonan cu tur hende, sin necesidad di demostracion of destruccion di propiedad pa yega na solucionnan cu e minister aki a priminti pero nunca a logra di haci.
Mi kier ta bon cla den algo cu Minister Bikker, esta cu no tin ningun hende jaloers aki na Aruba pa e mal trabou cu e ta haciendo ya cu mi ta sigur cu no tin ningun hende na sano huicio, cu por ta jaloers di un mal trabou cu a wordo haci pa e minister aki,” Parlamentario Arthur Dowers a declara.
Parlamentario Arthur Dowers (AVP): “No tin ningun hende cu ta jaloers riba mal trabou di Minister Bikker”
Minister di Husticia, Andin Bikker kende fuera di no ta compronde e materia, el a cuminsa perde strea di Noord, segun miembro di fraccion di AVP, sr Arthur Dowers.


text:
BENNY NISBET (PPA): “PPA A PRESENTA NOS ‘AGENDA PA SAN NICOLAS’ NA PRENSA Y PUEBLO” …pa hiba San Nicolas pa…..E Proximo Nivel !
BENNY NISBET (PPA):
“PPA A PRESENTA NOS ‘AGENDA PA SAN NICOLAS’ NA PRENSA Y PUEBLO”
…pa hiba San Nicolas pa…..E Proximo Nivel !
Durante conferencia di prensa di PPA Lider Politico di PPA a inicia su descurso accentuando cu varios otro partido politico ta ofrece nos pueblo bandera, sticker, musica, bebida etc como sifuera cu lo NO tin un crisis financier economico social den nos Pais.
PPA sinembargo a inicia presentando como UNICO organisacion politico nos:
A. Masterplan pa frena criminalidad y aumenta siguridad riba nos Isla
B. Masterplan pa desaroyo di Oranjestad nos Capital
Y awe nos kier presenta na prensa y na pueblo nos ‘Agenda pa San Nicolas’.
E ‘Agenda pa San Nicolas’ di PPA ta basa primeramente riba cierto necesidad segun opinion di PPA pa San Nicolas y vecindario fuera cu e ta trata un vision cu PPA ta cualifica como ‘ San Nicolas Our Caribbean Town’.
A. Varios caminda y infra-structura na San Nicolas merece atencion cu prioridad pa Diamantbaregweg, Juana Mortostraat, Caya Lord Boxoe y Zeewijk y vecindario(caminda trorroir y illuminacion).
B. Necesidad pa algiun edificio di gobierno exstra y nan servicio.
C. Un programa pa juda varios famia pa mehora nan cas cu a bai atras pa falta di mantencion cu pa varios anja a afecta no solamente nan cas y propiedad pero tambe e barrio den cual nan ta.
D. Renovacion y modernisacion di varios scol na San Nicolas.
E. PPA lo stimula presencia di un ‘Foodcenter grandi y moderno’ na San Nicolas.
F. Un programa cu lo sostene trahador di San Nicolas cu ta traha na otro banda di Aruba pa majoria vez un salaerio minimo y ta gasta un f. 300,–pa transportacion cual ta un 20% di nan entrada . PPA ta di opinion cu esaki No por worde accepta mas. Nos lo propone pa introduccion di un ‘Transport Bonus’.
G. Tur fascilidad di deport y social lo mester ricibi atencion di gobierno.
H. Lo mester bin cu un maneho economico pa hasi San Nicolas mas atractivo pa inversion.
I. Lo stimula un industria di arte y souvenir na San Nicolas.
J. Lo ejecuta un Mercado caribense di fruta, pesca y productonan local.
K. Pa lucha contra criminalidad nos ta referia na nos ‘Masterplan di Siguridad’.
L. PPA lo construi un bibliotheca nobo y modern su servicionan modern na San Nicolas.
M. Lo mester hiba un maneho social pa atende cu e ‘adictonan’ riba caya.
PPA lo stimula un desaroyo turistico riba costa oeste esta grapefield y Seroe Colorado.
PPA ta kere de un Internacional Golfcourse cu por worde desarya na parti di Grapefield y Colony. PPA lo drecha y mantene e Aruba Golf Course existente.
Rond di e Golf Course International lo no mag di construe mas cu 3 hotel durante un periodo di 10 anja y esaki mara na crecement di nos Mercado laboral.
Un di e hotelnan lo mester bira un SPA hotele como parti di nos maneho pa cu ‘Health & Wellness’. E otro dos hotel lo mester ta 3,4, of 5 streya y di nivel . PPA lo no permiti ‘All Inclusive’ den San Nicolas.
Pa esaki bira posibel PPA lo usta e formula di e asina jama desaroyo di ARUVEN cu a inicia e desaroyo di turismo parti pabow di nos isla.
Pa ta cla pa tur hende PPA lo garantisa cu TUR beach mester keda habri y liber pa publico di nos pais por usa libremente.
Renovacion di sistio historico:
PPA lo hiba un maneho pa un commission repasa historia di San Nicolas y lo propone na gobierno di Aruba cual sitio specific y edificio lo mester worde renovca y mantene pa asina pueblo y turista por bishita nan.
TRANSPORTACION Y TOUR:
Pa garantisa e transportacion di turista for di Oranjestad y parti di Noord di nos isla pa San Nicolas especialmente e ‘tournan’ PPA lo stimula inversion den asina jama ‘BUS-trolleys” cu lo ofrece tour pariba di brug. Tambe PPA lo stimula un asina jama SLTT cu ta Sea Land Transportation & Tours. Cual lo por ofrece turista un tour riba lama dilanta costa for di parti pabow di Aruba pa e parti pariba di nos Isla esta San Nicolas, Savanete y vecindario.
PPA lo sigui duna mas informacion di nos Agenda pa San Nicolas den un otro articulo.
Aruba, 27 di juli 2017 Lider Politico di PPA
BENNY NISBET


text:
No t’asina ku tin un situashon insigur na refineria
Published on December 1, 2017
Refineria Isla a nota ku un rapòrt trahá dor di e kompania E&D Technologies a wòrdu publiká i ta kousando preokupashon den nos komunidat. No ta intenshon di Isla pa reakshoná riba e kontenido di e informe aki a traves di medionan di komunikashon. Sin embargo, pa motibu di e preokupashonnan ku e publikashonnan tokante e informe aki por a trese na nos komunidat, nos ke informá lo siguiente:
E kompania E&D Technologies a petishon di RDK a hasi un “audit” na refineria. Refineria Isla a haña e rapòrt preliminar aki pa por duna su reakshon. Na e momentunan aki, Refineria Isla ta pasando dor di e informe pa pone su komentarionan i manda su reakshon por eskrito pa RDK.
Refineria Isla Curaçao BV, durante e transkurso di 32 aña di operashon, tin un rekòr di operashon konfiabel kual no ta posibel sin un mantenshon debidamente planifiká i ehekutá. Den e último 10 añanan Refineria Isla a gasta 2.3 mil mion florin na mantenshon di e fasilidatnan ku e ta hür. Esaki ta un averahe di 230 mion florin pa aña.
Nos departamento di “Parada di Planta” tin hopi bon definí na kua momentu kada planta mester keda pará pa revishon. Esaki kumpliendo ku e normanan internashonal di mantenshon di planta i fortifiká ku e eksperensia di nos ekipo tékniko, nos ekipo di inspekshon i nos ekipo di operashon. Te ku awor Isla a kumpli kabalmente ku su plan di mantenshon. Ta importante resaltá ku aki nos ta referí tantu na e mantenshon rutinario, e mantenshon programá, proyektonan di mehoramentu (upgrading) i mantenshon ekstraordinario. E interpretashon ku refineria Isla no ta kumpliendo ku su responsabilidat di mantené e refineria, no ta korekto. Ku otro palabra, Refineria Isla debidamente ta kumpli ku mantenshon di su instalashonnan.
A la bes Refineria Isla ke informá ku pa loke ta trata futuro di refineria, konforme loke a wòrdu palabra den e último enkuentro entre representantenan di Venezuela i Gobièrnu di Kòrsou a tene e promé reunion ku e tim tékniko siman pasá 23 di novèmber 2017. E reunion aki tabata entre representantenan di PDVSA, Refineria Isla, RDK i MDPT.
Departamentu di Relashon Públiko
Refineria Isla Curaçao B.V.
30 di novèmber 2017